Papersnake/gushiwen huggingface dataset:
次韩子云白莲韵
王之道（宋代）

金缕不相称，纨素新裁衣。
坐令时世妆，屏迹从招挥。
施粉定太白，增白却成肥。
须知冰雪肌，秋月扬明辉。
来从姑射山，一洗百念非。
何烦障青绫，高谈解郎围。
亭亭翠盖中，老眼省见稀。
摇风自披拂，照水相因依。
傍观慎无前，恐犯丞相威。
不如太华巅，食藕家翠微。
留别姻家吴子道理问
张昱（元代）

记得湖船醉夜深，交情何啻断黄金？通家叙旧犹前日，把臂迎欢共此心。

秦女凤箫移别调，楚人芳草动微吟。明年不待梧桐雨，来听高堂鼓瑟琴。
题李营丘风雪运粮图
韩纯玉（明代）

自古尝称蜀道难，百步九折萦岩峦。何况严冬深雪里，寒氛晻霭逾千盘。

前峰崒嵂矗天起，后峰连绵势未已。猿猱不度鸟不啼，悬崖无根谷无底。

峨眉剑阁云万重，扪参历井摩苍穹。蛟龙蟠孥古木偃，螮蝀卼臲飞梁通。

此时何处来徒众，运粮千里挽输重。仆夫股栗泥没胫，车轮欲摧马蹄冻。

谁能画者李营丘，秋毫细晰天为愁。心神自与元气合，笔力直与造化侔。

营丘本属唐宗系，邦家正值凌夷际。隆准王孙泣路隅，纥干冻雀遥飞去。

天宝以降传乾符，车驾几度留成都。汉阴馈饷骡背负，百官始得充朝哺。

蜀道之难难若此，危途数困唐天子。当时写此非偶然，后来题者赵承旨。

承旨亦是宋天潢，笔墨神妙真相当。徘徊叹赏最珍惜，似因弱宋悲残唐。

唐郊宋社久荆杞，又曾再阅沧桑矣。书画还从世上传，乾坤旧事随流水。

此卷经今八百年，卷中陵谷犹未迁。收藏印记亦屡易，令人对此情惘然。

君不见自有书契来，陈迹悠悠皆可睹。空将哀乐感兴亡，凭吊环州一抔土。

呜呼岂必王孙心独苦！
离郭店马上回寄乡知
陈洎（宋代）

回望离亭映楚山，慨然西笑入长安。
贪程野仆擔书引，惜别乡人驻足观。
霞襯曙光烘积霭，柳和春雨荡轻寒。
遥期此地归来日，迎取相如驷马看。
送良玉人上还昆山
梅尧臣（宋代）

来衣茶色袍，归变椹色服。
孙舟洞庭去，落日松江宿。
水烟晦琴徽，山月上岩屋。
野童遥相迎，风叶鸣橡槲。
送家安国教授归成都
苏轼（宋代）

别君二十载，坐失两鬓青。
吾道虽艰难，斯文终典型。
屡作退飞鹢，羞看干死萤。
一落戎马间，五见霜叶零。
夜谈空说剑，春梦犹横经。
新科复旧贯，童子方乞灵。
须烦凌云手，去作入蜀星。
苍苔高朕室，古柏文翁庭。
初闻编简香，始觉锋镝腥。
岷峨有雏凤，梧竹养修翎。
呜呼应嶰律，飞舞集虞廷。
吾侪便归老，亦足慰余龄。
上巳
刘攽（宋代）

风光亹亹逼人来，过去清明更不回。巳日家人还祓禊，蜀江清水快流杯。

关关啼鸟如相和，冉冉残花欲尽开。自笑野心安淡泊，亦能随众上春台。
丙子兵祸台温为烈宁海虽经焚掠然耕者不废丁
舒岳祥（宋代）

白兔秋毫绽，青虫树色并。
兴亡谁与吊，聊复快新晴。
竹溪
沈晦（宋代）

寒流穿清閟，支径入翠微。山深古木合，林静珍禽飞。

居人本避世，游客亦忘机。归路晚烟暝，新月照柴扉。
又一首答二犹子与王郎见和
苏轼（宋代）

脯青苔，炙青蒲，烂蒸鹅鸭乃瓠壶。
煮豆作乳脂为酥，高烧油烛壶蜜酒，贫家百物初何有。
古来百巧出穷人，搜罗假合乱天真。
诗书与我为曲蘖，酝酿老夫成搢绅。
质非文是终难久，脱冠还作扶犁叟。
不如蜜酒无燠寒，冬不加甜夏不酸。
老夫作诗殊少味，爱此三篇如酒美。
封胡羯末已可怜，不知更有王郎子。
烟萝山馆
张宁（明代）

花霭松薰逗午烟，轻风不散碧萝悬。一声归鹤重门静，人在蓬壶小洞天。
九日侯砚德病起招寻王氏南园
陆元辅（清代）

干戈天地醉乡宽，令节招寻得暂欢。已喜高秋苏肺气，还愁短发落南冠。

来宾白雁关河杳，无主黄花霜露寒。却忆先朝王相国，东篱采菊笑颜看。
截竹为小洞箫吹之合律喜而赋此
何玉瑛（清代）

琴书馀暇学吹筒，拣得良材制造工。羡汝瘦生偏直节，可人爽籁本虚中。

松间滴沥萧疏雨，空外悠扬婀娜风。清响原来需小凤，镜台长伴当栖桐。
偈颂七十八首
释正觉（宋代）

云从龙，风从虎。
雪峰辊毬，禾山打鼓。
意不立玄，机不停午。
恰恰相当用不穷，道吾觑破乐神舞。
峤南元夕时桃李尽花今岁游人甚盛示王守
朱翌（宋代）

太平文物自多奇，刺史风流照海涯。五福神游先乐国，百灯王现应明时。

笙箫合处春回煖，桃李阴中月落迟。醉倒花前天厚我，何须更间紫姑为。
李西台启诗帖赞
岳珂（宋代）

予于是帖，有感者四。
馆职在外，于学士不系细衔，
于带职者皆曰同院，意亲情洽，
所以见前辈之笃风谊也。内赐金鱼，
盖出新宠，带职者乃从学士转致，
又杂以他寄焉，所以见上恩交情俱无内外也。
谢学士以启，而用楷法，
寄同院同年以诗，而用行书，
又以见待人处己，虽小节皆有体也。
承平幕府，得一佳帖，
相聚以观，又以见时清事得，
虽边圉亦得惟从容于文艺也。於虖，
诗文之传，几人于兹，
独于此书，有感有思。
流风之存，妙墨之遗。
什袭是宜，维以诗之。
客枕
王大受（宋代）

山居猿狖最多情，啸月旋风伴醉醒。
昨夜灵敏声霜外，元来不比在家听。
鹧鸪天·杨柳东塘细水流
蒋春霖（清代）

杨柳东塘细水流，红窗睡起唤晴鸠。屏间山压眉心翠，镜里波生鬓角秋。
临玉管，试琼瓯，醒时题恨醉时休。明朝花落归鸿尽，细雨春寒闭小楼。
再次韵呈智禅师
王庭圭（宋代）

花药山中人解语，何必江西寻马祖。我亦会参铁觜师，如今不打这破鼓。
宿郑谏议山居
昙域（五代）

堂开星斗边，大谏采薇还。禽隐石中树，月生池上山。

凉风吹咏思，幽语隔禅关。莫拟归城计，终妨此地闲。
采莲曲
陆游（宋代）

采莲吴姝巧笑倩，小舟点破烟波面。
双头折得欲有赠，重重叶波羞人见。
女伴相邀拾翠羽，归棹如飞那可许。
倾鬟障袖不应人，遥指石帆山下雨。
次韵汉臣闵口渡
方回（元代）

岁月匆匆雁往回，马头西去又东来。
不知自有乾坤后，几度芦花谢复开。
用老杜至日怀太白韵怀诸弟
邹浩（宋代）

罗拜为亲寿，遥知亦我思。阳生萱草色，心入棣华诗。

帝泽来非久，莱衣戏不迟。为言多置酒，归趁赏花期。
同次道游相国寺买得翠玉罂一枚
梅尧臣（宋代）

古寺老柏下，叟货翠玉罂。
兽足面以立，瓜腹肩而平。
虚能一勺容，色与蓝水并。
我独何为者，忽见目以惊。
家无半锺畜，不吝百金轻。
都人莫识宝，白日双眼盲。
远山平野
释行海（宋代）

云山影影接暗沙，频见回鵰打暮鸦。
曾是吴王弦管地，春风吹草不吹花
晨兴
陆游（宋代）

倦枕厌寒夜，起寻残火温。
喈喈众鸡动，耿耿一灯昏。
野气增霜力，窗光淡月痕。
早朝非老事，且复灌吾园。
宿青桥驿听江声
薛瑄（明代）

青桥驿近黑龙江，江上滩声暗入窗。高枕才眠过夜半，惊回旅梦正淙淙。
虞美人 其一 赠卢坚叔
张孝祥（宋代）

卢敖夫妇骖鸾侣。相敬如宾主。森然兰玉满尊前。举案齐眉乐事、看年年。

我家白发双垂雪。已是经年别。今宵归梦楚江滨。也学君家儿子、寿吾亲。
九月四日遣愁
陶宗仪（明代）

尘锁断弦琴，悠悠岁月深。遗言仍在耳，恶日倍伤心。

路隔重泉窅，坟封宰木阴。临风耿无语，老泪一沾襟。
寿安杂诗十首·寿安杂诗十首·神林从二首
司马光（宋代）

石下泉声蔓草深，石上露浓苍藓遍。
山禽惊起冰且鸣，叶坠空林人不见。
渐老
张翥（元代）

渐老惟贪睡，相留大有情。诗从年长淡，寒入夜深清。

不鼓床琴㾌，慵书帖字生。灯花独可喜，连夕向人明。
酅公合祔挽歌
顾况（唐代）

草露前朝事，荆茅圣主封。
空传馀竹帛，永绝旧歌钟。
清镜无双影，穷泉有几重。
笳箫最悲处，风入九原松。
晋宣武形歌四首 其一 惟圣皇篇
傅玄（魏晋）

惟圣皇。德巍巍。光四海。礼乐犹形影。文武为表里。

乃作巴俞肆形士。剑弩齐列。戈矛为之始。进退疾鹰鹞。

龙战而豹起。如乱不可乱。动作顺其理。离合有统纪。
虞美人（次韵叶少蕴怀隐庵作）
李弥逊（宋代）

方壶小有人谁到。底事春知早。使君和气粲如花。更筑百花深处、驻春华。

云关远枕苕溪浅。未放归怀展。看残红紫绿阴斜。鸾凤干霄却上、玉皇家。
湖中纪兴
利宾（明代）

西湖水绕百官池，万丈飞虹任所之。屿亭倒影游鱼避，郊竹连阴倦鸟知。

瀑布乘风□小艇，波光和月照芳湄。几家烟火相邻处，抚景年年泛紫卮。
庐山五猗
洪咨夔（宋代）

猗若人兮黄犊，春风荡兮瑶草绿。
犊护草兮行复止，隔林呼兮老觳觫。
眠犊背兮闲闲，仰看青天兮飞鸟还。
恍梦游兮何年，箕山颍水兮匪巢伊许。
挽方有成教授
黄公度（宋代）

生平劲节朱丝直，老去清规玉斗寒。
卜築空存新第宅，典刑不见旧衣冠。
百年世事随风烛，二纪才名独冷官。
谢砌馀芳知未泯，森森儿侄长芝兰。
经古堰偶作
释重顯（宋代）

出城四十里，古堰若天外。
飞棹清浅中，孤影自相对。
公说再和并前十五篇辄复课六章用足前篇之阙
苏颂（宋代）

欲养蛟龙谩凿池，惟应道术两相知。
论年校德予惭老，强识多相子可师。
监彼盈虚门若市，明于取舍智犹棋。
干时已副宽民诏，沈俊休吟咏史诗。
次韵公辟将受代书蓬莱阁
秦观（宋代）

城连湖岸水为关，旦暮樵风自往还。
龟负宝林新佛地，龙蟠使宅老仙山。
平生仕宦今何得，终日登临独未闲。
岁满徘徊难遽别，就中潇洒异人间。
省试日上崔侍郎四首
刘得仁（唐代）

衣上年年泪血痕，只将怀抱诉乾坤。

如今主圣臣贤日，岂致人间一物冤。

如病如痴二十秋，求名难得又难休。

回看骨肉须堪耻，一著麻衣便白头。

戚里称儒愧小才，礼闱公道此时开。

他人何事虚相指，明主无私不是媒。

方寸终朝似火然，为求白日上青天。

自嗟辜负平生眼，不识春光二十年。
送嘉兴周使君
罗玘（明代）

漆黑头颅一府公，骑床哑哑忆南宫。齐竽不觉吹时滥，杜耳生愁别后聋。

家住瀛洲还近路，郡于吴地略偏东。寸心想是多悬阙，纵有湖山在腹中。
答光公罗浮见奇
王邦畿（明代）

江城当细雨，接得远来书。顶礼开缄读，言书直起予。

山川劳梦寐，契阔费居诸。岂不羡飞鸟，乘风独不如。
维摩居士示疾毗耶离城
释道济（宋代）

不契梁王暗渡江，一身无地避惭惶。
九年面壁成何事，赚却平人入鑊汤。
丘子中生日
陈藻（宋代）

名卿先达陈君举，年将三十登州补。
袖中有启谢主文，为缘场屋新推许。
斯翁自小学雕虫，性情朴直浮谁语。
旗铃绝不到门庭，却有儿郎能战取。
高名前日挂县庠，引此寿觞来献父。
莫嫌小胜未当论，知是叙封初步武。
诗思十首
方回（元代）

满眼诗无数，斯须忽失之。
精深元要熟，玄妙不因思。
默契如神助，冥搜有鬼知。
平生天相我，得句匪人为。
古乐府杂题二十绝 其五 贾佩兰出为段儒妻
王世贞（明代）

愁向人间说汉宫，春歌字字咽春风。空怜透指金彄美，不及秦家照胆铜。
新晴
项安世（宋代）

幸甚干逢甲，皤然雨变霜。
彩衣云渐衣，纹线日初长。
预想慈怀动，先凭喜信将。
背人三数鹊，飞去觉匆忙。
句 其一
李怤（宋代）

去国春城桃李花，枫林叶病尚天涯。今年九日风前帽，北客南舟雨后沙。
春游南静川
王禹偁（宋代）

南过高车岭，川原似掌平。
峰峦开画障，畎亩列棋枰。
帝女柔桑绿，王孙野莫生。
提壶催我醉，戴胜劝人耕。
商岭堪携妓，丹河好濯缨。
盖圆松影密，鞭乱竹根狞。
勃勃畲田气，磷磷水磑声。
野桃谁是主，山鸟不知名。
欲舞宁无蝶，思歌亦有莺。
官闲春日永，担酒此中行。
舍绮霞阁五首呈石丈职方 其一 绮霞阁
韦骧（宋代）

美构冠名城，区区喜与登。澄泉朝窃鉴，爽气夜相陵。

物象方倾盖，襟怀过饮冰。苍葭此何幸，玉树是依凭。
感兴
吴龙翰（宋代）

野兴在渔艇，风潮不惮劳。
苔生肥石骨，水落瘦溪毛。
霜重稻粱熟，天清雁字高。
醉馀歌古调，人事析秋毫。
宫词一百首
岳珂（宋代）

东华银榜丽卿云，资善新开列近臣。
昨夜清台占上瑞，乐章已奏月重轮。
和黄鲁直送茶二首 其二
孔武仲（宋代）

君茶勇勇睡魔斗，但恐湿我腹中书。欲酬黄金台上意，愧乏夜中明月珠。

□□□□□□□，□□□□□□如。多君藻思比华腴，新诗妙墨更如湖。
题崔常侍济源庄
白居易（唐代）

谷口谁家住，云扃锁竹泉。主人何处去，萝薜换貂蝉。

籍在金闺内，班排玉扆前。诚知忆山水，归得是何年。
族侄孙子荣之子神童颜老不幸短命而死哭之不
戴复古（宋代）

亘古英灵在，颜回有后身。
年才十三岁，才过万千人。
学到由天悟，文高见理真。
再生仍再夭，无路问鸿钧。
秋夜不寐卧诵郁秋官诗用韵述怀 其一
何乔新（明代）

南北驱驰叹独贤，归来林下喜陶然。幸多圆史留儿读，讵有勋名与世传。

抱瓮虽劳甘守拙，方知欲凿耻为圆。茆檐饱吃鱼羹饭，似胜侯家玳瑁筵。
从礼载酒要余及明叔游合普六首 其五
赵蕃（宋代）

一轩高竹似高人，鸟雀驯除不动尘。首夏清和故应好，可须载酒祇寻春。
淙碧轩
高魁（明代）

峨眉山月高，远照山灵叱。旷哉百世士，千秋对凝碧。
哭亡侄孙士铨
汪嫈（清代）

三岁抚汝大，十八弃我去。经年泪眼枯，魂魄归何处。

汝母托我日，跪床泣告语。侄妇死如归，伤心惟稚孺。

侄身当中年，妇死必再娶。悯子饥且寒，莫免芦花絮。

成立岂易言，不肖尤堪惧。怆绝辞未终，双手亲交付。

■我忍泪听，抱汝曲劝谕。一痛忽剪决，生死判急遽。

抚汝从兹始，性命相依附。到今十五年，苦心向谁诉。

冻馁固可虞，温饱益增虑。疴痒最关怀，焦劳夜复曙。

曾记一医来，目我为乳妪。四岁教识字，解诵唐人句。

送汝入塾中，督责不汝恕。恐汝德不修，恐汝学不裕。

历择名师从，璞质勤磨铝。喜汝尚好学，光阴弗自误。

学业渐可观，长者咸称誉。勉然品行修，立身得依据。

爱敬根性天，事叔如事父。谓叔性豪侠，轻财略无度。

负累日益深，积重病成痼。胡不归里闾，资斧从容措。

侄善事大母，叔无忧内顾。门内百事宜，未可倚厕庶。

万一值艰难，吾师堪借箸。汝叔闻汝言，意决任驰骛。

去去倏两年，家书盈尺素。师教汝秉承，读书明世务。

家事无钜纤，若马能驾驭。一一体我心，假手挥仆御。

叔母爱汝挚，恩慈多煦煦。叔父寄书来，称汝有才具。

云儿年卅六，得子望虚屡。侄辈幸得人，吾家本根固。

我阅汝叔信，悚然增觉寤。慎重加汝餐，汝好希光祚。

胡天不右汝，一病即物故。悲哉我何堪，惊怆瞥僵仆。

祸及太无端，痛哭将天吁。我自究我心，何事干天怒。

即论汝为人，亦应得天助。年少笃天伦，醇悫本畀赋。

处事虽精明，浑厚随■寓。往往律己严，待人气和煦。

古谊交朋侪，肝胆每倾吐。岂无富家子，膏粱与纨裤。

媮薄无性情，汝心最深恶。天真汝未漓，见义力争赴。

先达与乡贤，见汝翻忻慕。依依我膝前，相离未寸步。

祷我寿而康，晨昏香一炷。偶逢我疾作，汝心辄惊怖。

汤药汝亲尝，悉心为调护。侍奉竭欢娱，片言莫我忤。

诣力进竿头，经史渐镕铸。指顾青云霄，毛丰卜腾翥。

意此鑫席才，应到玉堂署。祖德扬清风，君恩承湛露。

而我衰迈年，绵弱难吹呴。得见汝成名，我志聊堪足。

今乃大不然，逆境来错愕。匪云天作孽，于事何抵捂。

明知冥漠中，修短关定数。奈我心枯寂，兀坐若泥塑。

往事一回首，默然神瞿瞿。汝父久赋閒，守株空待兔。

更抱西河痛，岂复有生趣。汝叔犹远游，飘零悲客路。

望汝心殷殷，那堪闻此讣。痛汝盼叔归，病中神远注。

叔归汝长逝，一散遂难聚。日夕恸不忘，涕泪无所住。

六洲三岛间，闻有返魂树。汝魂招不来，我目已如瞀。

古寺风潇潇，灵輀且安厝。期汝送我死，今反展汝墓。

问天天无言，此理终不悟。
公度以余尝语洛中花品而此邦之人多不敢言花
梅尧臣（宋代）

去年三月来吴中，欲拟看花无与从。
今年二月花偏早，发作无节雨与风。
前时晴明要寻赏，谓夸洛阳多不容。
我心岂是限南北，美好未必须深红。
姚黄魏品若尽有，春色定应天下空。
因君见赠又及此，莫怪还思涧水东。
次韵曾吉父食酥二首
王洋（宋代）

色分姑射冰肌外，味在金仟露掌中。
乞与佳人润妆脸，两家春色一般风。
鲁忠王挽词三首
宋之问（唐代）

同盟会五月，归葬出三条。日惨咸阳树，天寒渭水桥。

稍看朱鹭转，尚识紫骝骄。寂寂泉台恨，从兹罢玉箫。

邦家锡宠光，存没贵忠良。遂裂山河地，追尊父子王。

人悲槐里月，马踏槿原霜。别向天京北，悠悠此路长。

树羽迎朝日，撞钟望早霞。故人悲宿草，中使惨晨笳。

气有冲天剑，星无犯斗槎。唯馀孔公宅，长接鲁王家。
夏日登叶氏山亭
朱翌（宋代）

云气向晓不待族，风伯忽来吹使醨。
溪南溪北半篙碧，荷叶荷花一段。
旋扣柴荆行问道，少休松槛坐移时。
渊明志广桑麻长，此语勿传朝市知。
偈颂六十五首 其五十
释咸杰（宋代）

虎骤龙骧与么来，蓦然平地起风雷。棒头正眼明如日，凛凛清风廓九垓。
自题肖像
释景元（宋代）

生平只说聱头禅，撞著聱头如铁壁。
脱却罗笼截脚跟，大地撮来墨漆黑。
晚年转复没刀刀，奋金刚杵碎窠窟。
他时要识圆悟面，一为渠侬併拈出。
赠沈教谕奔丧归闽
杨士奇（明代）

禄养欣有遂，何言奄弃兹。哀哉风树怀，百折不自持。

列帷辍弦诵，岂但蓼莪诗。晨起饯旋归，烟波满川泜。

徘徊一顾望，忧人益增悲。谅感天地恩，宁为悲别离。

须臾为千里，缅焉安可期。唯应问业者，恻恻此江湄。
閒眠二首
王之道（宋代）

秋怀一事无，暑尽昼凉初。
竹户静长闭，藜床安有余。
逍遥化蝴蝶，容易入华胥。
天上多官府，神仙恐不如。
陪元允大受游天宁寺三首
郭印（宋代）

古人来会合，萧寺喜粗连。
久坐频更仆，留言悉契禅。
塔高延晚照，楠密易昏烟。
欲去仍回首，西风为惨然。
龙文璟和余韵次谢并简汉英
刘诜（元代）

二妙能诗旧有声，笑人笔退似闻钲。黄金苏子游偏远，白首扬雄宅未成。

共信他年终用世，相逢一笑岂无情。梅花池上先春发，縠縠微风盏面生。
水调歌头（十之三）
夏元鼎（宋代）

耳目身之宝，固塞勿飞扬。存无守有，中间无念以为常。把定玄关一窍，视听尽收归里，坎兑互堤防。寤寐神依抱，形气两相忘。

圆陀陀，光烁烁，貌堂堂。分明真我，罔象里全彰。此即非空非色，自是本来面目，阴鼎炼元阳。出世真如佛，余二莫思量。
水心亭四景为文用题 其四
陈爟（明代）

上方层阁枕溪浔，潮送钟声出梵林。斜日半村僧定晚，高人从此涤尘心。
西江月
张抡（宋代）

一梦浮生未觉，三冬短晷堪惊。天高谁解挽长绳。系住流年光景。

须信阴阳有定，非关岁月无情。若教心地湛然清。日在壶中自永。
代人寿度支郎中李嘉言
敖陶孙（宋代）

李下老人龙作俦，谈经阅世无春秋。
一朝函谷占紫气，万里西极行青牛。
青莲居士亦其裔，太白沦精来渴帝。
江东狂客漏神机，一号谪仙人得制。
天人惊世时一班，文采风流有远孙。
百篇斗酒真细事，郡有德政朝功言。
晋陵坐啸列城祖，一札细书风九土。
为郎不用汉山钱，度支事繁通会府。
向来供亿宽艰虞，祗今笏画通材须。
裕农足国端有道，判花视草皆夷途。
金鱼玉带公所有，太夫人高松柏寿。
彩衣板与堪作图，贔屭阆州陈母后。
人间盛事省见稀，王母一笑攘桃儿。
花明柳暗白日静，莺穿燕颺青春迟。
请君酌此西湖水，万岁千秋佐天子。
清明寒食数日间，谨勿抛掷为佳耳。
府城别任惠叔表兄
方一夔（宋代）

乘兴来为两月留，廿年踪迹叹萍浮。衔杯清话灯前雨，对榻羁魂枕上秋。

倦矣悲鸣双客鸟，归欤浩荡一渔舟。吟边若值孤飞雁，频寄新诗慰别愁。
送徐正时之官赣州四首
曹勋（宋代）

报道君乘六月潮，在齐端可比闻韶。
探汤剧暑不易度，应喜南云瞻玉霄。
空门不肯出
神赞（唐代）

空门不肯出，
投窗也大痴。
百年钻故纸，
何日出头时。
五月十七日谒伏波庙四首
赵蕃（宋代）

邬江江上祀陶公，亦以吾孙靖节从。
我谓辰州升德庙，要当并写少游容。
韵语答永叔内翰
梅尧臣（宋代）

世人作肥字，正如论馒头。
厚皮虽然佳，俗物已可羞。
字法叹中绝，今将五十秋。
近日稍稍贵，追踪慕前流。
曾未三数人，得与古昔俦。
古人皆能书，独其贤者留。
後世不推此，但务於书求。
不知前日工，随纸泯已休。
颜书苟不佳，世岂不宝收。
设如杨凝式，言且直节修。
又若李廷中，清慎实罕侔。
乃知爱其书，兼取为人优。
岂书能存久，贤哲人焉廋。
非贤必能此，惟贤乃为尤。
其余皆泯泯，死去同马牛。
大尹欧阳公，昨日喜疾瘳。
信笔写此语，谓可忘病忧。
黄昏走小校，寄我东郭陬。
缀之辄成篇，聊以助吟讴。
青玉案（社日客居）
赵长卿（宋代）

去年社日东风里。向三径、开桃李。脆管危弦随意起。绿阴红影，暖香繁蕊，伴我醺醺醉。

今年社日空垂泪。客舍看花甚情意。江上危楼愁独倚。欲将心事，巧凭来燕，说与人憔悴。
赠别李公晋归恩州
朱缃（清代）

经旬亲杖履，游与喜同君。新水鸭王浦，空山扁鹊坟。

谈丛推雅量，酒阵策奇勋。挥手来朝别，春风隔暮云。
和徐漕苦雨之什
李光（宋代）

泽国三月雨，浩渺灌室庐。燮调归化工，佞佛计已疏。

乘时舞鳅鳝，快意凫鹜趋。君来持龙节，问俗浮江湖。

风涛正豗蹙，斯民岂宁居。一饱不可期，况乃供军须。

素怀澄清志，慷慨时登车。田畴得安业，十郡通有无。

阴霾会消释，清风为驱除。渐闻闾里间，欢声变嗟吁。
湖上寓居杂咏 其四
姜夔（宋代）

处处虚堂望眼宽，荷花荷叶过栏干。
游人去后无歌鼓，白水青山生晚寒。
中秋三夕对月
苏舜钦（宋代）

三夕月俱好，清光惟望多。风应落桂子，露恐减金波。

念昔欢娱极，如今羁旅何。穷猿不相弃，夜夜伴吟哦。
过上天竺寺
张栻（宋代）

上竺诸天近，中林万木低。
迥超尘世外，恍入雪山西。
忽漫参龙角，行将混鹿麋。
何年释簪绂，於此独幽栖。
次韵吉老十小诗
黄庭坚（宋代）

眼看人换世，手种木成阴。
藏拙无三窟，谈禅剧七禽。
交趾怀古
曹雪芹（清代）

铜铸金镛振纪纲，声传海外播戎羌。
马援自是功劳大，铁笛无烦说子房。
女仆阿汪
韦庄（唐代）

念尔辛勤岁已深，乱离相失又相寻。

他年待我门如市，报尔千金与万金。
奉和宫傅相公怀旧见寄四十韵
徐铉（宋代）

谢傅功成德望全，鸾台初下正萧然。抟风乍息三千里，

感旧重怀四十年。西掖新官同贾马，南朝兴运似开天。

文辞职业分工拙，流辈班资让后先。每愧陋容劳刻画，

长惭顽石费雕镌。晨趋纶掖吟春永，夕会精庐待月圆。

立马有时同草诏，联镳几处共成篇。闲歌柳叶翻新曲，

醉咏桃花促绮筵。少壮况逢时世好，经过宁虑岁华迁。

云龙得路须腾跃，社栎非材合弃捐。再谒湘江犹是幸，

两还宣室竟何缘。已知瑕玷劳磨莹，又得官司重接连。

听漏分宵趋建礼，从游同召赴甘泉。云开阊阖分台殿，

风过华林度管弦。行止不离宫仗影，衣裾尝惹御炉烟。

师资稷契论中礼，依止山公典小铨。多谢天波垂赤管，

敢教晨景过华砖。翾飞附骥方经远，巨楫垂风遂济川。

玉烛调时钧轴正，台阶平处德星悬。岩廊礼绝威容肃，

布素情深友好偏。长拟营巢安大厦，忽惊操钺领中权。

吴门日丽龙衔节，京口沙晴鹢画船。盖代名高方赫赫，

恋恩心切更乾乾。袁安辞气忠仍恳，吴汉精诚直且专。

却许丘明师纪传，更容疏广奉周旋。朱门自得施行马，

厚禄何妨食万钱。密疏尚应劳献替，清谈唯见论空玄。

东山妓乐供闲步，北牖风凉足晏眠。玄武湖边林隐见，

五城桥下棹洄沿。曾移苑树开红药，新凿家池种白莲。

不遣前驺妨野逸，别寻逋客互招延。棋枰寂静陈虚阁，

诗笔沉吟劈彩笺。往事偶来春梦里，闲愁因动落花前。

青云旧侣嗟谁在，白首亲情倍见怜。尽日凝思殊怅望，

一章追叙信精研。韶颜莫与年争竞，世虑须凭道节宣。

幸喜书生为将相，定由阴德致神仙。羊公剩有登临兴，

尚子都无嫁娶牵。退象天山镇浮竞，起为霖雨润原田。

从容自保君臣契，何必扁舟始是贤。
过隆中村
王质（宋代）

当日隆中事，它时渭上悲。出头知几度，弹指不多时。

有客吟梁甫，何人表出师。姓庞名蕴者，应笑卧龙儿。
赠孙曹二生
张咏（宋代）

西洛繁华外，幽奇二隐同。
喧卑不入耳，贤达许高风。
宫水当门落，僧园旧径通。
看书悲往事，坐石啸晴空。
世界搜吟内，山川旷望中。
忧人过忧己，岂是卧云翁。
九折坂
允礼（清代）

蜀险历益奇，卬崃扩西臂。昔年峻坂名，九折今躬莅。

冰凌夏犹结，况躔婺女次。鞚冻支策登，列骑束如猬。

鼓勇跻其颠，雺雾开目眦。群山次第出，俯瞰等平地。

豁达关徼通，华羌指掌视。如披枕秘书，标新复领异。
梦回
施枢（宋代）

银漏迢迢箭缓传，梦回月在早梅边。
小池冻合寒芦折，应是鸳鸯夜不眠。
寄萧高风
罗公升（宋代）

义气凌秋日，高怀亘海云。
古人如取友，天下独逢君。
暑退颜何似，书疏梦却勤。
木瓜何以报，明月为君分。
歙砚诗
陈瓘（宋代）

歙溪澄湛千寻碧，中有崎嵚万年石。
腰粗入水始能凿，一砚价直千金壁。
轻丝腻色恍莫分，熟视微见青罗纹。
乃知金线鸲鹆眼，如玉有瑕安足论。
雨后由西郊至龙居寺 其三
张怀泗（清代）

软舆摇兀似轻航，颇怪橙林碍日光。转过桥头迤南去，绿云如水蘸平冈。
和正仲送达善归钱塘韵
舒岳祥（宋代）

二客论交自有时，篆畦相会不相期。
家如元亮贫更好，学抵申公老未衰。
好诗甚似无声画，昏眼羞同没字碑。
买地近来闻闢圃，樊侯种{漆氵换木}未为迟。
挽杨尚书
陈宓（宋代）

子云新著述，伯起旧家声。
孝友全天赋，文章与性成。
平津期究业，疏傅已传名。
独恨门阑士，无因泣绛旍。
辞朝
胡铨（宋代）

不踏金堤新筑沙，却寻寂寞紫云家。
一春弦管花间鸟，半夜笙歌水底蛙。
荣悴安时犹竹柏，行藏有待岂匏瓜。
独醒正渴杯中物，薄薄茅柴亦胜茶。
偈颂一百二十三首
释崇岳（宋代）

端居丈室，青天白日。
窦八布衫，云门念七。
即席次韵微之泛舟
王安石（宋代）

画舸幽寻北果园，应将陈迹问桑门。
地随墙墅行多曲，天著冈峦望易昏。
故国时平空有木，荒城人少半为村。
悠悠兴废皆如此，赖付乾愁酒一樽。
题息夫人庙
邓汉仪（清代）

楚宫慵扫黛眉新，只自无言对暮春。千古艰难惟一死，伤心岂独息夫人！
出真州
文天祥（宋代）

一别迎銮十八秋，重来意气落旄头。
平山老子不收拾，南望端门泪雨流。
送灵岩法师
俞充（宋代）

战士长戈赴荔原，谋臣献策庙堂间。吾师倜傥浮屠隐，不事王侯事经论。

两街推许住灵岩，百鸟衔花待师□。清风一振海潮音，旷劫曾蒙祖师印。

穷秋别我欲何言，珍重详师指一弹。
崇真宫醮罢敕画吴宗师像
贡师泰（元代）

海日曈昽照九衢，霓旌霞旆拥高居。尚方敕画仙官像，中使传宣学士书。

剑气朝寒垂白练，丹光夜暖出红蕖。石坛醮罢清如水，犹听松阴起步虚。
高祖斩蛇图
唐寅（明代）

真人受命整干枢，失鹿狂秦不足诛。
四海横行无立草，妖蛇那得阻前驱。
题归云庵孙太初诗卷即用原韵
宋其沅（清代）

道场山前独鹤飞，山人山畔扃岩扉。南屏十里昔喜占，菖蒲九花今恐稀。

孤坟应遣鬼神护，遗墨长共林泉依。桐帽棕鞋不可见，白云一片时来归。
颂古九首
释思岳（宋代）

明明搅动一缸屎，却把麝香烧旖旎。
许多香气不曾闻，浑身坐在屎缸里。
仆射高文庄公挽辞三首 其一
韩维（宋代）

群经分上下，大节凛终初。国仰谟猷在，人传论议馀。

藏家惟古器，纳圹或奇书。儒者哀荣极，临觞降玉舆。
飒飒
蕴端（清代）

飒飒西风旅雁过，佳期岁月两蹉跎。赤箫声里三更月，绿酒尊蹉一曲歌。

别后几曾通好梦，见时未许托微波。沈郎纵不吟诗瘦，可奈无端《六忆》何？
弇园杂咏四十三首 其四十 步屧廊
王世贞（明代）

百步响屧廊，步步有山看。临当出门去，犹复凭阑干。
感皇恩（送晁别驾赴朝）
周紫芝（宋代）

江上一山横，偶来同住。山北山南共来去。今朝何事，目送征鸿轻举。可堪吹不断，梨花雨。

千里莫厌，重霄云路。飞下彤庭伴鹓鹭。柴骝乌帽，看尽章台风絮。故人应问我，今何处。
兰
丁谓（宋代）

彼羡南陔子，其谁粉署郎。
渥丹承露彩，绀绿泛风光。
屡结骚人佩，时飘郑国香。
何须寻九畹，十步即芬芳。
和聂之美鸡泽官舍诗七首 其四 苇
司马光（宋代）

索索夕风遒，瀼瀼朝露裛。啅雀袅寒枝，宿萤依败叶。

眇然秋兴长，坐与江潮接。
如梦令
陈三聘（宋代）

珍重故人相许。来向水亭幽处。文字间金钗，消尽晚天微暑。无雨。无雨。不比寻常端午。
满庭芳（送张守汉卿赴召）
李洤（宋代）

麦秀连云，桑枝重绿，史君佳政流传。凤衔丹诏，来自九重天。千里欢腾祖帐，棠阴外、多少攀辕。津亭路，紞如五鼓，难驻邓侯船。

光华，家世事，门中列戟，圯上遗编。况建炎勋业，图画凌烟。此去朝端济美，看平步、两两台躔。须知道，中兴盛治，主圣赖臣贤。
呈潘潭州十首
赵蕃（宋代）

少陵已入严公幕，徐孺还为仲举宾。
自愧无诗复非隐，况堪谋食更忧贫。
和客晏居四咏 其四 瑞雪
张元凯（明代）

朱扉霰集转飘扬，白雪难侵白玉觞。人寿未能跻百岁，年丰聊与醉千场。
登黄鹤楼
晏铎（明代）

宦游岁月易蹉跎，对景其如感慨何。
黄鹤不来仙已去，古楼犹在客重过。
青山远戍寒烟积，芳草平洲夕照多。
此日独吟伤往事，长江渺渺水空波。
宿净慈寺
严廷珏（清代）

萧萧湖上寺，夜色满禅堂。客梦留初地，钟声出上方。

石泉寒到枕，山月近侵床。结习除难尽，拈花问觉王。
赠穷独叟
王逢（元代）

穷阴结长寒，木介河生澌。
旷野独兽号，异乡孤臣悲。
薜衣带胡绳，三年限朝仪。
岂徒无炊火，顾有麻斩齐。
身幸免污辱，言之泪交颐。
脱急藉朱家，吊古怀要离。
溯风酒三酹，老气吞畎夷。
誓刳枭獍肉，用塞乌鸟饥。
汉酬张良志，吴乞伍员师。
行歌《独碌》篇，以继《从军》诗。
次韵昌甫所题唐宋诸贤画像石刻 其二
韩淲（宋代）

谁云诗好不言寒，隐隐长身拥鼻端。尘世出门真有阂，强歌声里且求安。
题宗人故帖
唐彦谦（唐代）

所忠无处访相如，风笈尘编迹尚馀。

惟有孝标情最厚，一编遗在茂陵书。
将晓二首 其一
杜甫（唐代）

石城除击柝，铁锁欲开关。鼓角悲荒塞，星河落曙山。

巴人常小梗，蜀使动无还。垂老孤帆色，飘飘犯百蛮。
洛社晓行
方回（元代）

船摇不能卧，起问夜如何。
煜煜明邻火，遥遥起暗歌。
暖知残雪尽，晴见大星多。
良喜前程稳，无风水不波。
次韵空印游山九首 其七
释德洪（宋代）

宝塔当烦妙语传，要令此地福人天。个中已有全身见，何用分身遍大千。
送卫司法河中觐省（即故王吏部延昌外甥）
卢纶（唐代）

出身因强学，不以外家荣。年少无遗事，官闲有政声。

晓山临野渡，落日照军营。共赏高堂下，连行弟与兄。
泾州观元戎出师
戎昱（唐代）

寒日征西将，萧萧万马丛。吹笳覆楼雪，祝纛满旗风。

遮虏黄云断，烧羌白草空。金铙肃天外，玉帐静霜中。

朔野长城闭，河源旧路通。卫青师自老，魏绛赏何功。

枪垒依沙迥，辕门压塞雄。燕然如可勒，万里愿从公。
庆族叔用丹甫寿七十
罗钦顺（明代）

东风吹却暮云轻，南极星光彻夜明。细数春秋经七十，直从髫龀阅升平。

山扶栋宇层层在，手种松篁个个成。寿酒一年还一度，德音长合重乡评。
杏花天·细风微月垂杨院
史达祖（宋代）

细风微月垂杨院。记年少、春愁一点。栖莺未觉花梢颤。踏损残一几片。长安共、日边近远。况老去，芳情渐减。屏山几夜春寒浅。却将因而梦见。
自警
陆游（宋代）

生世如梦境，淹速无定时。
少壮不可恃，况汝迫耄期。
五官及百骸，自揣日益衰，客来能送迎，要是强支持。
百口皆新人，所至无旧知；绍兴同朝者，扫地靡复遗。
虽云穷耐久，造物岂汝私？余日真几何？得酒且伸眉。
王西屏先生虔事佛母得异木备岩壑之奇用承趺坐以颂赋见示为题二章 其一
李来泰（清代）

异植疑分自竺腾，浮来趺下见奇徵。赋心讵止拈枯树，象教应如颂古藤。

体具真形图五岳，坐移光影悟千镫。何时亲展楞伽路，认取香岩最上层。
晚出
舒邦佐（宋代）

晚径收霜滑，青鞋踏浅沙。
看云閒活计，临水淡生涯。
篱菊犹存叶，江梅欲破花。
枫林凋落尽，露出两三家。
不寐
张端亮（清代）

乡思浓于酒，倾来讵易乾。坐驰千里短，愁结一宵难。

晚叶吟风细，秋砧捣夜寒。不知天上月，今夜为谁圆。
载月舫 其三
弘历（清代）

过隙流年去复周，今年秋是去年秋。閒情逸思都排遣，一曲清歌荡桨游。
庭有积雪指麾儿辈戏为雪山偶作
王世贞（明代）

怡步向中庭，积雪何皑皑。战日愈自坚，依飙渐成堆。

虽靡化人愈，倏忽三峰开。削成像仙掌，横度为天台。

更疑双灵鹫，一夜自飞来。东风澹荡吹，对尔酒一杯。

不知吾与尔，玉山谁先颓。
题谢艮斋画笥四首
王炎（宋代）

万点青山一曲溪，门阑疑是辟尘犀。
笔端更有诗中画，细细冥搜为品题。
送薛沂叔过西湖
吴惟信（宋代）

数亩松筠种不成，荒坛祭别酒频倾。老天辜负归乡志，冷地寻思到世情。

日落关河孤鹤远，夜凉灯火小虫鸣。应须趁取黄金在，买宅西湖住一程。
杂咏八首上礼部李侍郎。白鹭
刘长卿（唐代）

亭亭常独立，川上时延颈。秋水寒白毛，夕阳吊孤影。

幽姿闲自媚，逸翮思一骋。如有长风吹，青云在俄顷。
用李参政韵并录寄舟峰师四首 其二
曹勋（宋代）

世间群盗脍人肝，避地方图水石岩。客有绿林嗟路阻，书无黄耳欲何衔。

雨推溪柳金方重，春入江梅玉半缄。永念陆趋今弗获，垂云安得倚天帆。
赠医士长律十首 其七 芝田
胡奎（元代）

闻说蓬莱海上洲，石田瑶草不知秋。安期惯采千年药，徐市曾乘万里舟。

丹凤啄时清露下，玄龙耕处翠烟浮。何当服食寻仙侣，直碾飙轮八极游。
咏雪
郑燮（清代）

一片两片三四片，五六七八九十片。
千片万片无数片，飞入梅花都不见。
过西海隘即事
李曾伯（宋代）

江带湖襟护一堤，人烟落落柳依依。
白鸥世界秋容澹，红蓼汀州水际肥。
断岸马危迟弗骤，中流舟顺疾於飞。
归来得自推敲了，更共登楼对夕晖。
中望吴山下一汀是为杭州
方回（元代）

秦皇系缆北山头，一抹江边海变洲。
百万生人无葬处，蜗争蚁战不如休。
谢曹宗臣惠诗酒二首
袁说友（宋代）

公今自是客中身，更为閒人念客情。
料得酒肠终易放，一樽相寄拓愁城。
过太华山下
蒋业晋（清代）

太华接天险，突兀起我面。驱马山下行，朝看暮犹见。

崔嵬少昊宫，隐现列仙馆。峨冠压雍梁，芙蓉插霄汉。

巨灵讶初劈，两戒忽中断。西方物所成，呼吸能吹万。

紫气腾寒空，白雪凝匹练。何处酌天浆，仰止徒生羡。

替我登岱宗，里粮劳不惮。挥手凌云端，耸身倚天半。

崎岖十八盘，篮舆尚安便。讵似陟此峰，铁索悬一线。

韩公好事徒，痛哭殊胆颤。远游我已非，登高岂所愿。

白云袅晴峦，回望生依恋。
别东岩偶成三首 其三
黄仲昭（明代）

斜阳惆怅别招提，吟逐寒云度虎溪。黄鸟似知人欲去，苍松枝上尽情啼。
赠山村梅癯
王义山（宋代）

我爱梅花村得好，来伴山村与卜邻。
却有一般不村处，冰为胸次玉为神。
别有村人村得俗，满口肥甘烂钱谷。
那知山村梅样癯，肯向人言饭不足。
山村切莫学我痴，腹中有字不疗饥。
会有东君老知己，陇头先春寄一枝。
题答筤谷目
曾国藩（清代）

我家湘上高嵋山，茅屋修竹一万竿。
春雨晨锄劚玉版，秋风夜馆鸣琅玕。
自来京华昵车马，满腔俗恶不可删。
洞庭天地一大物，一从北渡遂不还。
苦忆故乡好林壑，梦想此君无由攀。
嗟君与我同里社，误脱野服充朝班。
一别篬筤囗猨鹤，十年台省翔鵷鸾。
鱼须文笏岂不好！却思乡井长三叹。
钱唐画师天所纵，手割湘云落此间。
风技雨叶战寒碧，明窗大儿生虚澜。
簿书尘埃不称意，得此亦足镌疏顽。
还君此画与君约，一月更借十回看。
送刘苏州诚之帅夔门
孙应时（宋代）

了了八阵碛，巍巍三峡堂。
竹枝歌感慨，曲米醉淋浪。
今古英雄思，风流翰墨场。
公行秋水落，稳稳上瞿唐。
深宫美人图
李东阳（明代）

秦宫丘墟汉宫圯，望仙铜雀参差起。隋唐去后花绮空，流落谁家画图里。

桂殿椒堂十里香，绣襦宝带斗成妆。前庭歌声后庭舞，凤辇不来深夜长。

玉瓯犀箸凉风发，团扇空悲旧时月。不见千门万户时，秖今何处埋香骨。

马家大练长作裙，沈香锦袜随风尘。君看掩鼻工谗者，何似辞恩下辇人。
自题捧盈图
李兆洛（清代）

劳劳牵世鞿，惘惘任年矢。逝者夫如何，嗒焉信所止。

补牢计恐迟，鞭后乃其理。知疲及昏卧，得醒向晨起。

兴至思或抽，小极急自弭。展书销光阴，但取浅且旨。

既无甚解求，亦不竭目视。量腹之容受，日可一合米。

抚肌恨如腊，得酒暂自喜。撑拳学五禽，负剑弄稚子。

有杖不肯扶，跬步跛而履。颏下看似雪，龈上都无齿。

精气潜耗尽，神爽诡支抵。梁丽剧刓朽，此舍安可恃。

一旦厉风来，摧之适然耳。此幸惟有心，能成即不毁。

百里半九十，前途日以迩。羸老尚存全，造物不负尔。

所得固已盈，捧持岂敢弛。常思善厥终，罔令爽其始。

素居过以丛，良友隔千里。愿言各努力，同岑互为砥。
赠徐闻方尹洎川
黄廷用（明代）

人生相见莫，嫌晚倾盖一。言两心同看，君神采烱虹。

霓状似龙马，行天空杳入。雷阳布霖泽，草木熙熙生。

春风春风浩，荡过海上舆。人歌颂何沨，沨云深回首。

望高楼楼上，有人愁别君。兮万里思君，兮流水水东。

流兮无浅深，道南归兮何。迤逦鸿鹄一，举摩云霄凤。

凰台上声翛，翛俯视万方。皆寥廓钧天，忽听舜箫韶。
明堂观礼杂咏十三首·观景灵宫恭谢
王同祖（宋代）

圣皇宗祀怀多福，恭回来看带花。
柷敔笙镛齐合奏，举头更见日光华。
春日咏怀 其二
李龏（金朝）

春阴初过海棠时，病客遥听百舌儿。纵有芳樽心不醉，落花如雨泪胭脂。
寒岩寺
洪适（宋代）

峭壁插青冥，层岩覆化城。空中清磬发，幽处慧灯明。

万瓦足云气，四檐无雨声。丰干不饶舌，此地孰知名。
偈十三首
释慧空（宋代）

雪峰五月五日，不假神符妙术。
只有顶门一锥，铁佛也须汗出。
布金院
陆游（宋代）

万里西来了宿缘，凭鞭欹帽过年年。
山寒院落开炉月，霜重郊原斸芋天。
浅碧鳞鳞人度彴，长空杳杳鸟冲烟。
夜投萧寺清无寐，楼角三更月满川。
太阳岭
强至（宋代）

高侵寥廓势盘纡，倦足登时每一吁。
方寸人心犹有险，况教广地尽平涂。
乙酉使黔与杨雪渔学使同年游甲秀楼扶风寺瞻阳明先生像赋诗志别 其二
王仁堪（清代）

马首骎骎来，随山西入黔。山气上眉宇，地杰云崎嵚。

君来振宗风，辛苦储楩楠。芳晖灼幽谷，偃曝无寒林。

我来述祖德，横舍称犹今。遗研泽未艾，冰鉴怀难谌。

《风》《雅》别伪体，慄慄维初心。细甚愧篎管，大哉君离琴。

协律苟不忤，谁日非同音。
宿巢县地藏寺枕上偶成
虞俦（宋代）

年来踪迹漫奔波，其奈功名有命何。
书虎向人无好手，饭牛怜命有悲歌。
丹心永夜灯前苦，白发明朝镜里多。
却谢前村鸡唱好，呼儿起舞肯蹉跎。
诏开礼闱偶作呈诸友
文彦博（宋代）

星弧首辟群英彀，天毕初张众目罗。汉傅仍闻求泛驾，周明何目育菁莪。

碧纱已有蓬山籍，绿李将分桂殿科。全伏阿香推毂力，九门三月化陶梭。
禅窝（师子林十二咏）
谢徽（明代）

阴壑寒犹掞，空山响已沉。
白云无路入，禅向定中深。
鹰
罗隐（唐代）

越海霜天暮，辞韬野草干。俊通司隶职，严奉武夫官。

眼恶藏蜂在，心粗逐物殚。近来脂腻足，驱遣不妨难。
梅花 其三
李流谦（宋代）

照影月斜寒濑浅，吹香风细夜帘疏。萼绿华来谁得见，借君云佩与霞裾。
宫词 其六十六
赵佶（宋代）

江浙秋橙入上都，深宫培植向庭除。金丸磊磊尤珍异，均锡臣邻侑乐胥。
卧雪东林寺延望天池感赋五绝 其二
胡直（明代）

一落何迟回，飙轮久莫驭。怅望山头云，徘徊山下路。
诉衷情·神功圣德妙难量
赵师侠（宋代）

神功圣德妙难量。灵应著莆阳。湄洲自昔仙境，宛在水中央。孚湄爱，备祈禳。降嘉祥。云车风马，肸蚃来歆，桂酒椒浆。
送令狐秀才赴举
李逢吉（唐代）

子有雄文藻思繁，龆年射策向金门。前随鸾鹤登霄汉，

却望风沙走塞垣。独忆忘机陪出处，自怜何力继飞翻。

那堪两地生离绪，蓬户长扃行旅喧。
雪夜
吕本中（宋代）

破屋除灯雪自明，案头无用读书檠。老慵已惯跏趺坐，昏梦尤书松竹吟。

知有故人来问道，久无佳兴与寻盟。明年更有闽山兴，但办行缠莫计程。
浣溪沙·日射人间五色芝
元好问（金朝）

日射人间五色芝，鸳鸯宫瓦碧参差。西山晴雪入新诗。焦土已经三月火，残花犹发万年枝。他年江令独来时。
山中寒夜呈进士许棠
曹松（唐代）

山寒草堂暖，寂夜有良朋。读易分高烛，煎茶取折冰。

庭垂河半角，窗露月微棱。俱入论心地，争无俗者憎。
示道三偈
释清远（宋代）

水中月是天边月，南北东西更无别。新罗打铁火星飞，烧著指头名合辙。
东山图赞 许玄度
叶梦得（宋代）

扬眉轩然，意轶万里。亦将焉往，而竟斯止。曰远游者，以是为游。

疾走息阴，彼将安休。
古意
温庭筠（唐代）

莫莫复莫莫，丝萝缘涧壑。散木无斧斤，纤茎得依托。

枝低浴鸟歇，根静悬泉落。不虑见春迟，空伤致身错。
寄惠椿亭侍郎 其五
福康安（清代）

昨年沙碛冲寒去，镜海冰花衬马蹄。手把鞭梢指葱岭，故人还在岭云西。
颂古三十八首
释慧方（宋代）

布毛一吹，当下知归。
冷光遍地，独露针锥。
山中吟 其九
陈允平（宋代）

身在此山中，闲情薄太空。行歌白云里，白云连崆峒。
题孙昌龄归来亭
刘攽（宋代）

丈人发如漆，筋力不知老。七十置官归，时人以为早。

多公逍遥志，所向豁怀抱。虽云容膝安，不减专城好。

忘机睨云水，寓兴植芳草。世故不经听，尘轨从却扫。

壮子官瀛洲，济美擅词藻。亲欢适为主，家事意承考。

古云陶渊明，避俗非达道。息交以绝游，自处何枯槁。

公为乡先生，里邑每倾倒。一言可镇浮，不啻千金宝。

宦游失门户，驽蹇悲栈皂。祝身得如公，每食心再祷。
和刘后村梅花百咏
方蒙仲（宋代）

不慕清官况热官，竹篱纸帐睡差安。
却愁帝敕梅龙去，第一瑶台分外寒。
游宝石山
奚冈（清代）

我登宝石山，山瘦削寒碧。巍然窣堵坡，天半卓孤立。

回飙荡空林，霜叶鸣策策。侧步怯危梯，逼面起苍石。

赏奇心固幽，造极境忽辟。属目送飞鸿，烟江一痕隔。

冉冉空中云，转瞬已无迹。浮生正如斯，胡为苦行役。

不若来山中，优游惬所适。醉卧苍松根，不知烟磬夕。
春日感怀
曹柱林（清代）

无限春愁积，凭楼景象赊。轻风憨柳絮，微雨醉桃花。

樵语晨先动，炊烟午未斜。可堪新燕子，还向野人家。
和黄麓泉户部湘轩雅集之作
张百熙（清代）

酒宴共赏湘祠秋，寄舫应同湘上游。云梯一取古时月，吹管三更何处楼。

西江小社得君好，东轩新诗开我愁。吟余抚枕发清啸，破睡不须茶满瓯。
寄畊绿
王梅窗（宋代）

孤坐忽叹息，故优阔疏。
别三来个月，不得一封书。
晴雪添岩瀑，寒冰冱野蔬。
何时分席地，与尔共耕锄。
金丹诗诀 其九十
陈楠（宋代）

三姓名含二物交，赤龙飞上碧云霄。夜来甘露空中过，片月横空对鹊桥。
梅雨五绝
范成大（宋代）

乙酉甲申雷雨惊，乘除却贺芒种晴。
插秧先插蚤籼稻，少忍数旬蒸米成。
春雪不止
宋伯仁（宋代）

春来雪意愈迟遛，又学飞绵过小楼。暖逐东风虽易化，猛如前月未容休。

莺花消息孤诗课，蚕麦生涯累客愁。莫道远人多冻杀，王师亦有在边头。
和林大任三首
吴芾（宋代）

融融春色满花源，杨柳阴中系画船。
笑逐鳌头花下去，旌旗夹道鼓渊渊。
颂一百则
释重顯（宋代）

了事衲僧消一箇，长连床上展脚卧。
梦中曾说悟圆通，香水洗来蓦面唾。
教授方君孺人刘氏哀诗二首
刘克庄（宋代）

伯姊真贤妇，闺门行可师。
虽从合拊礼，似欠悼亡诗。
壁已空遗挂，碑谁补色丝。
嗟呼保及矣，托此识余悲。
春浦
韩淲（宋代）

日曛晴色敛霜华，路入疏篱北客家。一笑春情付杯酒，乱香飘荡落梅花。
和范郎中宿直中书，晓玩清池，赠南省同僚两垣遗补
钱起（唐代）

青琐留才子，春池静禁林。自矜仙岛胜，宛在掖垣深。

引派彤庭里，含虚玉砌阴。涨来知圣泽，清处见天心。

兰气飘红岸，文星动碧浔。凤栖长近日，虬卧欲为霖。

席宠虽高位，流谦乃素襟。焚香春漏尽，假寐晓莺吟。

丹地宜清泚，朝阳复照临。司言兼逸趣，鼓兴接知音。

六义惊摛藻，三台响掷金。为怜风水外，落羽此漂沉。
北庭贻宗学士道别
岑参（唐代）

万事不可料，叹君在军中。
读书破万卷，何事来从戎。
曾逐李轻车，西征出太蒙。
荷戈月窟外，擐甲昆仑东。
两度皆破胡，朝廷轻战功。
十年只一命，万里如飘蓬。
容鬓老胡尘，衣裘脆边风。
忽来轮台下，相见披心胸。
饮酒对春草，弹棋闻夜钟。
今且还龟兹，臂上悬角弓。
平沙向旅馆，匹马随飞鸿。
孤城倚大碛，海气迎边空。
四月犹自寒，天山雪濛濛。
君有贤主将，何谓泣途穷。
时来整六翮，一举凌苍穹。
送水丘先生入都
米芾（宋代）

垂虹秋色醉题诗，径及银涛濯酒卮。雅谑高谈倾国士，英风侠酒嚇吴儿。

五侯倒屣重前席，三岁专经却下帷。早作黄金买嵩少，西湖逸客有心期。
颂古五十三首
释文礼（宋代）

即心便是佛，姮娥不画眉。
才将脂粉污，妍好却成媸。
岱岳篇雪中送华山人东游
薛朋龟（宋代）

七十二君已绵邈，乾坤只今留岱岳。烟书云篆吊秦碑，万圣千灵朝汉朔。

白日雕幡路相望，夜深仙乐张天上。日观天门踊跃登，芒作双鞋藜作杖。

匹练吴门见几人，向来寂寞空山春。溪花谷树忽生色，一朝若为山人新。

君行正直年华谢，山雪纷纷向君下。去看九州玉削成，孤高始信岱岳名。

若趁长风竟飞举，鹅毛柳絮同身轻。
燕城读史
罗公升（宋代）

隋唐晋汉本胡种，自入中国皆衣冠。
不知耶律称皇帝，何似文皇号可汗。
杏花天（题杏花春禽扇面挂轴）
高观国（宋代）

花凝露湿燕脂透。是彩笔、丹青染就。粉绡帕入班姬手。舒卷清寒时候。

春禽静、来窥晴昼。问冷落、芳心知否。不愁院宇东风骤。日日娇红如旧。
送叶尚书
陆游（宋代）

曩岁榜扁舟，万里归自蜀。
五月下瞿唐，六月过浮玉。
於时始识下，一笑忘暑毒。
羽扇临清流，华觞跋红烛。
一别十五年，去日如电速。
孤生晚还朝，歛退惭陆陆。
要津非所冀，见下心自足。
斥归又七载，衰病将就木。
造物哀其穷，下来位岳牧。
每见语谆谆，与世异寒燠。
圣朝方急贤，登用及钓筑，如下实旧德，顾岂待梦卜。
初闻一札下，已报四辈趣。
悬知新天子，虚怀须启沃，愿下论其大，始为天下福。
即宣垂拱麻，宁复摛文宿？
丙戌除夜是夕立春
冯舒（清代）

枯草还苏又报春，乱余留得病中身。懒携筇杖寻如愿，聊剔灯花诵逐贫。

眼暗怕看新换历，镜清惭负旧时巾。闲愁总有三千斛，拟写长笺奏玉宸。
依韵奉和经略司徒中寒食后池诗二首
强至（宋代）

置酒高吟禁火天，主人勋德重韦贤。
庙朝论道看三入，樽俎谈兵已万全。
晓竹洗烟丛玉瘦，春池溅雨乱珠圆。
曲江壮观今芜没，不复红妆照客船。
出城
刘敞（宋代）

简服谢车马，逍遥理轻策。平原草树美，百里见秋色。

稍知人境殊，似与嚣尘隔。悠悠出岫云，杳杳归林翮。

烦肠宽郁纡，远相俱幽寂。孤烟起晴缥，去水照心白。

所期尚皋壤，生事视耕植。适野非昔贤，于焉如有获。
野农谣
利登（宋代）

去年阳春二月中，守令出郊亲劝农。
红云一道拥归骑，村村镂榜粘春风。
行行蛇蚓字相续，野农不识何由读。
唯闻是年秋，粒颗民不收。
上堂对妻子，炊多糴少饥号啾。
下堂见官吏，税多输少喧征求。
呼官视田吏视釜，官去掉头吏不顾。
内煎外迫两无计，更以饥躯受笞箠。
古来丘垅几多人，此日孱生岂难弃。
今年二月春，重见劝农文。
我勤自钟惰自釜，保用官司劝我氓。
农亦不必劝，文亦不必述。
但愿官民通有无，莫令租吏打门叫呼疾。
或言州家一年三百六十日，念及我农惟此日。
舞衣曲
温庭筠（唐代）

藕肠纤缕抽轻春，烟机漠漠娇娥颦。
金梭淅沥透空薄，剪落交刀吹断云。
张家公子夜闻雨，夜向兰堂思楚舞。
蝉衫麟带压愁香，偷得莺簧锁金缕。
管含兰气娇语悲，胡槽雪腕鸳鸯丝。
芙蓉力弱应难定，杨柳风多不自持。
回颦笑语西窗客，星斗寥寥波脉脉。
不逐秦王卷象床，满楼明月梨花白。
廓然楼和次峰韵
林大章（明代）

胜游正拟暮春天，清兴犹堪点也怜。祇为古今同乐事，便携朋也到晴川。

登楼望处云连树，倚棹歌时月满船。仿佛舞雩风韵在，不知今昔是何年。
题左举善郊居四绝 其一 草堂
史浩（宋代）

莫随朝叩合休休，万里今谁没白鸥。付与幽人几椽屋，不须吴咏忆扁舟。
杂兴十二首
方回（元代）

人固有倒行，天亦有逆施。
脍肝富且寿，沴气乃至兹。
岁旱茂稊稗，夜暗号鸮鸱。
正卯宜一律，遇涂姑巽辞。
麟经没其名，直以盗书之。
万古流恶声，荣华能几时。
十八日抵澎湖潮退风作不能进口收泊嵵里
周凯（清代）

夜渡黑水沟，朝见澎湖山。小奚先拍手，喜得履人寰。

忽地东风狂似虎，竹篙湾前难转弯。我帆力与风力持，自辰及午力渐孱。

欲进不能退不可，裹头弟兄汗潸潸。舵公无计问斗手，出海失声呼亚班。

西屿吼门不可到，山寮花屿胡能湾。桶盘头，风匮尾，石齿巉巉如豺豻。

四角仔，八挂水，涛头蔟蔟如刀镮。惟有嵵里差可泊，对面虎井尤凶顽。

去冬台湾陈大令，身落水匮浮潺湲。其下须防荦确石，齧绳断碇藏阴奸。

仓黄议论卒无定，舵工转柁如转环。赖有偏裨号黄九，力持大议帆重扳。

飞廉稍怯我船入，隐然茅茨见阓阛。须臾下碇风亦杀，人鬼相悬呼吸间。

时也余独艎中跽，告天无罪怜痌瘝。邪许声息心颤定，回顾仆从颜非颜。

不然一帆出外堑，中落漈水无时还。
示无味
释函可（明代）

胸藏大巧貌如愚，终日劳劳未觉痡。收拾钁头閒一枕，祇应蝴蝶共欢娱。
别喻凫
方干（唐代）

知心似古人，岁久分弥亲。离别波涛阔，留连槐柳新。

蟆陵寒贳酒，渔浦夜垂纶。自此星居后，音书岂厌频。
归去来兮辞
陶渊明（魏晋）

余家贫，耕植不足以自给。幼稚盈室，瓶无储粟，生生所资，未见其术。亲故多劝余为长吏，脱然有怀，求之靡途。会有四方之事，诸侯以惠爱为德，家叔以余贫苦，遂见用于小邑。于时风波未静，心惮远役，彭泽去家百里，公田之利，足以为酒。故便求之。及少日，眷然有归欤之情。何则？质性自然，非矫厉所得。饥冻虽切，违己交病。尝从人事，皆口腹自役。于是怅然慷慨，深愧平生之志。犹望一稔，当敛裳宵逝。寻程氏妹丧于武昌，情在骏奔，自免去职。仲秋至冬，在官八十余日。因事顺心，命篇曰《归去来兮》。乙巳岁十一月也。

归去来兮，田园将芜胡不归？既自以心为形役，奚惆怅而独悲？悟已往之不谏，知来者之可追。实迷途其未远，觉今是而昨非。舟遥遥以轻飏，风飘飘而吹衣。问征夫以前路，恨晨光之熹微。

乃瞻衡宇，载欣载奔。僮仆欢迎，稚子候门。三径就荒，松菊犹存。携幼入室，有酒盈樽。引壶觞以自酌，眄庭柯以怡颜。倚南窗以寄傲，审容膝之易安。园日涉以成趣，门虽设而常关。策扶老以流憩，时矫首而遐观。云无心以出岫，鸟倦飞而知还。景翳翳以将入，抚孤松而盘桓。

归去来兮，请息交以绝游。世与我而相违，复驾言兮焉求？悦亲戚之情话，乐琴书以消忧。农人告余以春及，将有事于西畴。或命巾车，或棹孤舟。既窈窕以寻壑，亦崎岖而经丘。木欣欣以向荣，泉涓涓而始流。善万物之得时，感吾生之行休。

已矣乎！寓形宇内复几时？曷不委心任去留？胡为乎遑遑欲何之？富贵非吾愿，帝乡不可期。怀良辰以孤往，或植杖而耘耔。登东皋以舒啸，临清流而赋诗。聊乘化以归尽，乐夫天命复奚疑！
寄张解州
孔平仲（宋代）

车辗轻雷会鄂君，口朱当在结慇勤。心迷云雨回歌扇，羽散鸾皇转舞裙。

巾垫香醪方取乐，木飘霜叶忽离群。羊毫写字无鱼寄，可问南归有戍军。
以形模妇女笑度量儿童轻为韵赋十诗 其七
李彭（宋代）

昔者温简舆，王屋颇清旷。建封礼为罗，非复无度量。

落胆劾权臣，笼街速官谤。舆栈胡不归，猿鹤俨惆怅。
文宣王及其弟子赞
宋高宗（宋代）

纪伯子鲁，圣学是务。
厉己斯的，好问乃裕。
周旋中规，容止可度。
允矣昔贤，后世所慕。
梅花集句 其一三七
李龏（金朝）

仙子乘云下玉溪，幽人又赋探春诗。远香暗度横桥上，正是横斜一两枝。
予因集杜句、跋杜诗呈监试谢昌国察院，谢文
杨万里（宋代）

棘围深锁武成宫，华裾织翠青如葱。
谢公文章如虎豹，林间一啸四山风。
天下几人学杜甫，千江隔号万山阻。
画地为饼未必似，更觉良工心独苦。
谁登李杜坛浩如海，波翻奄有二子成。
三人古风萧萧笔，追还我诗如曹郐。
拆东补西裳作带，令人还忆谢玄晖。
昆仑虞泉入马蹄，我愿四方上下逐东野，
只有相逢无别离。
黄仲弘捧诏至平川却回赣兼怀诸友
陈谟（明代）

崆峒山翠似金华，坐使初平不忆家。香染紫泥随綵凤，花簪白发丽乌纱。

平川对酒松风薄，贡水看云鸟道赊。痛饮读骚空有约，长歌伐木兴无涯。
偈颂二百零五首
释正觉（宋代）

家法简严，非二非三。
月来明湛水，云退露寒岩。
真机自得妙处，谁参不是文殊。
白槌后也应，千古屈瞿昙。
宋宣献公夫人毕氏哀词二首 其二
蔡襄（宋代）

国赋虽千乘，身期未百年。箴图遗旧机，箫吹向新阡。

行哭追前日，超生定几天。寂寥原上树，薄晚起寒烟。
十刹海访无相上人适游方归以所画名胜巨册索题分拈得庐山杨子江黄河东海黄山云海严濑六幅 其二
纪坤（明代）

一口吸西江，吐向剡溪纸。坌涌不可收，一笔一千里。
太和公主还宫
李频（唐代）

天骄发使犯边尘，汉将推功遂夺亲。离乱应无初去貌，

死生难有却回身。禁花半老曾攀树，宫女多非旧识人。

重上凤楼追故事，几多愁思向青春。
劭农翠山赋唐律二首
吴潜（宋代）

老守忧民若己伤，三回奉诏劝耕桑。
周家绵远农开国，汉室兴隆谷腐仓。
麦缘少地锄山种，水怕多流累石防。
田里熙熙知乐土，更祈四表共平康。
送董稼山二首
陈著（宋代）

白发萧萧送出门，相携相看两无言。
只应今日往来梦，搅破百里梅花村。
江月
赵蕃（宋代）

江月照将夕，江风吹欲霜。
残书看莫尽，病骨凛难当。
俯仰年龄迈，飘零道路长。
丰年易图饱，何乃又殊方。
流杯桥
秦观（宋代）

曲水分山阴，舆梁胜溱洧。
一咏见高风，驷马安足取。
过梅岭
张弼（明代）

凿山开道曲江公，古庙遗墟草莽中。我有瓣香无处祝，裴回松下溯吟风。
侍宴桃花园咏桃花应制
李乂（唐代）

绮萼成蹊遍籞芳，红英扑地满筵香。

莫将秋宴传王母，来比春华奉圣皇。
读书
彭汝砺（宋代）

读书虽苦亦何知，仕宦纷纷强此时。旧学望君真短短，新诗爱此已枝枝。

清生野槛晨风远，暖度山窗昼日迟。出处从今能自卜，不庸蓍蔡已无疑。
偈颂五十一首
释大观（宋代）

莲开陆地，海涌鳌山。
不知今夕是何夕，山林城市约同持。
马郎妇赞
释了惠（宋代）

七轴莲经，自舒自卷。
嫁人之媒，算人之本。
金沙去后转风流，几度桃花春浪暖。
锦溪次赵令韵二首 其二
王执礼（宋代）

困人天气近清明，花信风来拂面轻。屏却鸣驺成独往，绿杨阴里听莺声。
水龙吟（浮翠山房拟赋白莲）
陈恕可（宋代）

素姬初宴瑶池，佩环误落云深处。分香华井，洗妆湘渚，天姿淡泞。碧盖吹凉，玉冠迎晓，盈盈笑语。记当时乍识，江明夜静，只愁被、婵娟误。几点沙边飞鹭。旧盟寒、无迷烟雨。相思未尽，纤罗曳水，清铅泣露。玉镜台空，银瓶绠绝，断魂何许。待今宵试探，中流一叶，共凌波去。
德源访乳泉问吕紫薇墓
韩淲（宋代）

我记乳泉路，古桥归德源。寺何知雅俗，僧仅可寒温。

砌断藓痕涩，崖枯尘迹昏。紫薇青嶂合，秋树叶初翻。
赠张玉田
仇远（元代）

秦川公子谪仙人，布袍落魄余一身。
锦囊香歇玉箫断，庾郎白发徒伤春。
金台掉头不肯住，欲把钓竿东海去。
故乡入梦忽归来，井邑依依铁炉步。
碧池槐叶玄都桃，眼空旧雨秋萧颾。
太湖风月数万顷，扁舟乘兴寻三高。
西北高楼一杯酒，与子长歌折杨柳。
江山信美盍便留，莼菜鲈鱼随处有。
送王熙甫登科赴济南
李宪噩（清代）

今日东门帐，亲朋尽出城。独惟从古学，人自重新名。

缁水吟诗渡，长山看月行。早知薄意气，不访叶儒生。
上王公明寿四首 其三
王质（宋代）

稷契伊周后，功名事业谁。眼惊希世杰，心喜太平时。

不老池边凤，长生印上龟。旂常书不尽，太庙有宗彝。
闲意
陆游（宋代）

柴门虽设不曾开，为怕人行损绿苔。
妍日渐催春意动，好风时卷市声来。
学经妻问生疏字，尝酒儿斟潋灩杯。
安得小园宽半亩，黄梅绿李一时栽。
古时
郑思肖（宋代）

古时明月碧霄间，曾照鸾舆幸蜀还。御座乍空三殿远，朝仪暂歇六更闲。

马屯腥雾彤墀坏，莺哭冤春玉户关。苦是年年归旧燕，绕檐偷语问龙颜。
飞来峰
史夔（清代）

众壑递隐现，一峰独亭亭。怪石炼五色，神功开六丁。

秀骨琢天巧，孤根辟地灵。花萼破空翠，剑戟攒高青。

气若副星斗，势欲凌沧溟。三竺共偃仰，两高斗珑玲。

木生不假土，泉出还无形。倒垂万菡萏，侧走千雷霆。

鸟径不崱屴，鬼工太峥狞。万象归窈窕，百灵入晶荧。

洞门閟雨色，石扇罗秋屏。松雪夜了了，阳光昼冥冥。

花坞乱枫木，水泉鸣茯苓。代虎卫佛法，老猿守丹经。

我欲问宝诀，归来炼黄宁。
十六字令
易顺鼎（清代）

春。向晚汀洲采白蘋。风欲起，愁杀渡江人。
余居临汝与思禹和酬瓯字韵数首后寓居湘山思禹复和见寄又答之
释德洪（宋代）

涔蹄小邑著吞舟，未起风雷更少留。馔客酒酣腮玉缬，侍儿歌送眼波秋。

诗成槲叶江村处，想见杨花院落幽。绮席忆曾蒙设醴，预闻谈笑把空瓯。
与郑时敏登楼把酒书二绝 其一
王十朋（宋代）

十里青山接郡城，危楼四望眼添明。海冥天阔乡心切，更听飞飞鸿雁声。
水调歌头（再用韵答李子永）
辛弃疾（宋代）

君莫赋幽愤，一语试相开。长安车马道上，平地起崔嵬。我愧渊明久矣，独借此翁湔洗，素壁写归来。斜日透虚隙，一线万飞埃。

断吾生，左持蟹，右持杯。买山自种云树，山下劚烟莱。百炼都成绕指，万事直须称好，人世几舆台。刘郎更堪笑，刚赋看花回。
临江仙·漏出春光三四朵
佚名（宋代）

漏出春光三四朵，冰肌玉骨偏宜。乍开应笑百花迟。将军曾止渴，画角已先知。素艳不容蜂蝶采，清香自有人知。而今虽被霜雪欺。和羹终待手，金鼎自逢时。
病后田园杂咏二首
尹伸（明代）

荒俗无笔耕，仁义罹寒饥。
旷论薄田舍，英雄亦我欺。
粪车却走薄，尧舜在一犁。
附郭多膏腴，甲族所必规。
百里就墝埆，岂徒峰壑奇。
智力所不到，其途乃坦夷。
农惰自积习，薄取给冬炊。
百窘博一闲，乘除敢自私。
人生满意难，尚恐过其涯。¤
赠高允诗
宗钦（南北朝）

嵬峨恒岭，滉瀁沧溟。山挺其和，水耀其精。启兹令族，应期诞生。

华冠众彦，伟迈群英。

于穆吾子，含贞藉茂。如彼松竹，陵霜擢秀。味老思冲，玩易体复。

戢翼九皋，声溢宇宙。

我皇龙兴，重离叠映。刚德外彰，柔明内镜。乾象奄气，坤厚山竞。

风无殊音，俗无异径。

经纬曰文，著述曰史。斟酌九流，错综幽旨。帝用詶咨，明发虚拟。

广辟四门，披延髦士。

尔应其求，翰飞东观。口吐琼音，手挥霄翰。弹毫珠零，落纸锦粲。

坟无凝割，典无滞泮。

山降则谦，含柔为信。林崇日渐，明外斯进。有邈夫子，兼兹四慎。

弱而难胜，通而不峻。

南董邈矣，史功不申。固倾佞窦，雄秽美新。迁以陵腐，邕由卓泯。

时无逸勒，路盈摧轮。

尹佚谟周，孔明述鲁。抑扬群致，宪章三五。昂昂高生，纂我遐武。

勿谓古今，违规易矩。

自昔索居，沈沦西藩。风马既殊，标榜莫缘。开通有运，暗遇当年。

披衿暂面，定交一言。

咨疑秘省，访滞京都。水镜叔度，洗吝田苏。望仪神婉，即象心虚。

悟言礼乐，探赜诗书。

履霜悼迁，抚节感变。嗟我年迈，迅逾激电。进乏由赐，退非回宪。

素发掩玄，枯颜落茜。

文以会友，友由知己。诗以明言，言以通理。盼坎迷流，觌艮暗止。

庶尔虬光，回鳞曲水。
挽和靖先生诗三首 其三
吕稽中（宋代）

垂老朝三聘，生平食一箪。绝知斯道在，遗恨得时难。

庙谨先师祀，书传后代看。形容铭墓石，三发喟然叹。
三山杜门作歌五首 其四
陆游（宋代）

晚入南宫典笺奏，滥陪太史牛马走。忽然名在白简中，一棹还家倾腊酒。

十年光阴如电雹，绿蓑黄犊从邻叟。呜呼古来肮脏例倚门，况我本自安丘园。
送李生归秦中
寇准（宋代）

酒阑还执手，之子擬归秦。
风雪过残岁，山川近早春。
久游诗思苦，远别柳条新。
后会知何日，空馀泪满巾。
送吕钦问监酒受代归
陈与义（宋代）

以我千金帚，逢君万斛船。
要知穷有自，未觉懒相先。
盆盎三年梦，篇章四海传。
匆匆秣归马，离恨满霜天。